Nariadenie Komisie (ES) č. 1249/2000
z 15. júna 2000,
ktorým sa mení a dopĺňa nariadenie (ES) č. 2848/98 o sektore nespracovaného tabaku, týkajúce sa o konečného termínu na využitie špecifickej pomoci, vrátenia nevyužitých súm a podrobných pravidiel poskytovania preddavkov špecifickej pomoci
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2075/92 z 30. júna 1992 o spoločnej organizácii trhu s nespracovaným tabakom [1], naposledy zmenené a doplnené nariadením (ES) č. 660/1999 [2], a najmä na jeho článok 7,
keďže:
(1) článok 40 (2) nariadenia Komisie (ES) č. 2848/98 z 22. decembra 1998, ktorým sa ustanovujú podrobné pravidlá uplatňovania nariadenia (EHS) č. 2075/92, pokiaľ ide o systém prémií, pestovateľské kvóty a špecifickú pomoc pre skupiny pestovateľov v sektore nespracovaného tabaku [3], naposledy zmeneného a doplneného nariadením (ES) č. 909/2000 [4], stanovuje 30. jún nasledujúci po roku zberu ako konečný termín, dokedy musia skupiny pestovateľov využiť špecifickú pomoc. Špecifická pomoc sa vypláca na základe dodávok uskutočnených do 30. apríla nasledujúceho po roku zberu, a preto majú niektoré skupiny pestovateľov ťažkosti s plným využitím špecifickej pomoci počas nasledujúcich dvoch mesiacov a dodržaním konečného termínu 30. júna. Preto by sa na využitie špecifickej pomoci malo ustanoviť dlhšie obdobie. Členské štáty by okrem toho mali byť povinné vymáhať od skupín pestovateľov všetky nevyužité sumy, aby zabezpečili, že nevyužité sumy budú vrátené v stanovených lehotách;
(2) článok 42 (1) nariadenia (ES) č. 2848/98 umožňuje členským štátom vyplatiť skupinám pestovateľov preddavok na špecifickú pomoc na základe množstiev tabaku dodaných prvému spracovateľovi. Preddavok sa v skutočnosti poskytne na žiadosť, v ktorej sú uvedené množstvá tabaku pokryté pestovateľskými zmluvami a nečaká sa na dodanie výrobku, pretože preddavok sa vyplatí pod podmienkou, že bola zložená zábezpeka vo výške 115 % uvedeného preddavku. Preddavok by však mal byť obmedzený na 50 % uvedených množstiev;
(3) opatrenia ustanovené v tomto nariadení sú v súlade so stanoviskom Riadiaceho výboru pre tabak,
PRIJALA TOTO NARIADENIE:
Článok 1
Nariadenie (ES) č. 2848/98 sa týmto mení a dopĺňa takto:
1. Článok 40 (2) sa nahrádza takto:
"2. Skupiny pestovateľov môžu v prípade skupín odrôd VI, VII a VIII využiť špecifickú pomoc do 31. júla roku nasledujúceho po roku zberu a do 15. júla roku, ktorý nasleduje po roku zberu v prípade ostatných skupín odrôd a len na tieto účely:
- zamestnanie technických pracovníkov na pomoc členom zlepšovať kvalitu svojej výroby a chrániť životné prostredie,
- zásobovanie členom certifikovaným osivom, sadenicami a inými výrobnými prostriedkami na zlepšenie akosti výrobku,
- opatrenia na ochranu životného prostredia,
- zavedenie infraštruktúrnych opatrení na zvýšenie hodnoty výrobkov dodávaných členmi, najmä zariadení na triedenie tabaku,
- zamestnávanie administratívnych pracovníkov na správu prémií a zabezpečenie, aby skupina pestovateľov dodržiavala pravidlá spoločenstva,
- zúčtovanie nákladov, ktoré vzniknú v súvislosti so zložením zábezpeky podľa článku 42."
2. Do článku 40 sa dopĺňa tento odsek:
"2a. Všetky plne alebo čiastočne nevyužité sumy v súlade s odsekom 2 sa musia vrátiť členskému štátu a odrátajú sa od výdavkov financovaných z prostriedkov Európskeho poľnohospodárskeho usmerňovacieho a záručného fondu."
3. Článok 42 (1) sa nahrádza takto:
"1. Členský štát vyplatí skupine pestovateľov preddavok špecifickej pomoci na žiadosť do 16. októbra roku zberu. Výška preddavku sa určí na základe najviac 50 % množstva tabaku, na ktoré sa vzťahujú pestovateľské zmluvy, ktoré má skupina uzavreté v čase podania žiadosti. Členské štáty ustanovia ďalšie podmienky pre vyplácanie preddavku."
Článok 2
Toto nariadenie nadobúda účinnosť na tretí deň od svojho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 15. júna 2000